ശ്രീമദ് ഭാഗവതം (മൂലം) / ഏകാദശഃ സ്കന്ധഃ (സ്കന്ധം 11) / അദ്ധ്യായം 27


ശ്രീമദ് ഭാഗവതം (മൂലം) / ഏകാദശഃ സ്കന്ധഃ (സ്കന്ധം 11) / അദ്ധ്യായം 27 

ഉദ്ധവ ഉവാച

ക്രിയായോഗം സമാചക്ഷ്വ ഭവദാരാധനം പ്രഭോ ।
യസ്മാത്ത്വാം യേ യഥാർച്ചന്തി സാത്വതാഃ സാത്വതർഷഭ  ॥ 1 ॥ 

ഏതദ്വദന്തി മുനയോ മുഹുർന്നിശ്രേയസം നൃണാം ।
നാരദോ ഭഗവാൻ വ്യാസ ആചാര്യോഽങ്ഗിരസഃ സുതഃ  ॥ 2 ॥ 

നിഃസൃതം തേ മുഖാംഭോജാദ്യദാഹ ഭഗവാനജഃ ।
പുത്രേഭ്യോ ഭൃഗുമുഖ്യേഭ്യോ ദേവ്യൈ ച ഭഗവാൻ ഭവഃ  ॥ 3 ॥ 

ഏതദ്വൈ സർവ്വവർണാനാമാശ്രമാണാം ച സമ്മതം ।
ശ്രേയസാമുത്തമം മന്യേ സ്ത്രീശൂദ്രാണാം ച മാനദ  ॥ 4 ॥ 

ഏതത്കമലപത്രാക്ഷ കർമ്മബന്ധവിമോചനം ।
ഭക്തായ ചാനുരക്തായ ബ്രൂഹി വിശ്വേശ്വരേശ്വര  ॥ 5 ॥ 

ശ്രീഭഗവാനുവാച

ന ഹ്യന്തോഽനന്തപാരസ്യ കർമ്മകാണ്ഡസ്യ ചോദ്ധവ ।
സങ്ക്ഷിപ്തം വർണയിഷ്യാമി യഥാവദനുപൂർവ്വശഃ  ॥ 6 ॥ 

വൈദികസ്താന്ത്രികോ മിശ്ര ഇതി മേ ത്രിവിധോ മഖഃ ।
ത്രയാണാമീപ്സിതേനൈവ വിധിനാ മാം സമർച്ചയേത്  ॥ 7 ॥ 

യദാ സ്വനിഗമേനോക്തം ദ്വിജത്വം പ്രാപ്യ പൂരുഷഃ ।
യഥാ യജേത മാം ഭക്ത്യാ ശ്രദ്ധയാ തന്നിബോധ മേ  ॥ 8 ॥ 

അർച്ചായാം സ്ഥണ്ഡിലേഽഗ്നൌ വാ സൂര്യേ വാപ്സു ഹൃദി ദ്വിജേ ।
ദ്രവ്യേണ ഭക്തിയുക്തോഽർച്ചേത് സ്വഗുരും മാമമായയാ  ॥ 9 ॥ 

പൂർവ്വം സ്നാനം പ്രകുർവ്വീത ധൌതദന്തോഽങ്ഗശുദ്ധയേ ।
ഉഭയൈരപി ച സ്നാനം മന്ത്രൈർമ്മൃദ്ഗ്രഹണാദിനാ  ॥ 10 ॥ 

സന്ധ്യോപാസ്ത്യാദി കർമ്മാണി വേദേനാചോദിതാനി മേ ।
പൂജാം തൈഃ കൽപയേത് സമ്യക് സങ്കൽപഃ കർമ്മപാവനീം  ॥ 11 ॥ 

ശൈലീ ദാരുമയീ ലൌഹീ ലേപ്യാ ലേഖ്യാ ച സൈകതീ ।
മനോമയീ മണിമയീ പ്രതിമാഷ്ടവിധാ സ്മൃതാ  ॥ 12 ॥ 

ചലാചലേതി ദ്വിവിധാ പ്രതിഷ്ഠാ ജീവമന്ദിരം ।
ഉദ്വാസാവാഹനേ ന സ്തഃ സ്ഥിരായാമുദ്ധവാർച്ചനേ  ॥ 13 ॥ 

അസ്ഥിരായാം വികൽപഃ സ്യാത് സ്ഥണ്ഡിലേ തു ഭവേദ് ദ്വയം ।
സ്നപനം ത്വവിലേപ്യായാമന്യത്ര പരിമാർജ്ജനം  ॥ 14 ॥ 

ദ്രവ്യൈഃ പ്രസിദ്ധൈർമ്മദ് യാഗഃ പ്രതിമാദിഷ്വമായിനഃ ।
ഭക്തസ്യ ച യഥാ ലബ്ധൈർഹൃദി ഭാവേന ചൈവ ഹി  ॥ 15 ॥ 

സ്നാനാലങ്കരണം പ്രേഷ്ഠമർച്ചയാമേവ തൂദ്ധവ ।
സ്ഥണ്ഡിലേ തത്ത്വവിന്യാസോ വഹ്നാവാജ്യപ്ലുതം ഹവിഃ  ॥ 16 ॥ 

സൂര്യേ ചാഭ്യർഹണം പ്രേഷ്ഠം സലിലേ സലിലാദിഭിഃ ।
ശ്രദ്ധയോപാഹൃതം പ്രേഷ്ഠം ഭക്തേന മമ വാര്യപി  ॥ 17 ॥ 

ഭൂര്യപ്യഭക്തോപാഹൃതം ന മേ തോഷായ കൽപതേ ।
ഗന്ധോ ധൂപഃ സുമനസോ ദീപോഽന്നാദ്യം ച കിം പുനഃ  ॥ 18 ॥ 

ശുചിഃ സംഭൃതസംഭാരഃ പ്രാഗ് ദർഭൈഃ കൽപിതാസനഃ ।
ആസീനഃ പ്രാഗുദഗ്വാർച്ചേദർച്ചായാമഥ സമ്മുഖഃ  ॥ 19 ॥ 

കൃതന്യാസഃ കൃതന്യാസാം മദർച്ചാം പാണിനാ മൃജേത് ।
കലശം പ്രോക്ഷണീയം ച യഥാവദുപസാധയേത്  ॥ 20 ॥ 

തദദ്ഭിർദ്ദേവയജനം ദ്രവ്യാണ്യാത്മാനമേവ ച ।
പ്രോക്ഷ്യ പാത്രാണി ത്രീണ്യദ്ഭിസ്തൈസ്തൈർദ്രവ്യൈശ്ച സാധയേത്  ॥ 21 ॥ 

പാദ്യാർഘ്യാചമനീയാർത്ഥം ത്രീണി പാത്രാണി ദൈശികഃ ।
ഹൃദാ ശീർഷ്ണാഥ ശിഖയാ ഗായത്ര്യാ ചാഭിമന്ത്രയേത്  ॥ 22 ॥ 

പിണ്ഡേ വായ്വഗ്നിസംശുദ്ധേ ഹൃത്പദ്മസ്ഥാം പരാം മമ ।
അണ്വീം ജീവകലാം ധ്യായേന്നാദാന്തേ സിദ്ധഭാവിതാം  ॥ 23 ॥ 

തയാഽഽത്മഭൂതയാ പിണ്ഡേ വ്യാപ്തേ സമ്പൂജ്യ തൻമയഃ ।
ആവാഹ്യാർച്ചാദിഷു സ്ഥാപ്യ ന്യസ്താങ്ഗം മാം പ്രപൂജയേത്  ॥ 24 ॥ 

പാദ്യോപസ്പർശാർഹണാദീനുപചാരാൻ പ്രകൽപയേത് ।
ധർമ്മാദിഭിശ്ച നവഭിഃ കൽപയിത്വാഽഽസനം മമ  ॥ 25 ॥ 

പദ്മമഷ്ടദലം തത്ര കർണ്ണികാകേസരോജ്ജ്വലം ।
ഉഭാഭ്യാം വേദതന്ത്രാഭ്യാം മഹ്യം തൂഭയസിദ്ധയേ  ॥ 26 ॥ 

സുദർശനം പാഞ്ചജന്യം ഗദാസീഷുധനുർഹലാൻ ।
മുസലം കൌസ്തുഭം മാലാം ശ്രീവത്സം ചാനുപൂജയേത്  ॥ 27 ॥ 

നന്ദം സുനന്ദം ഗരുഡം പ്രചണ്ഡം ചണ്ഡമേവ ച ।
മഹാബലം ബലം ചൈവ കുമുദം കമുദേക്ഷണം  ॥ 28 ॥ 

ദുർഗ്ഗാം വിനായകം വ്യാസം വിഷ്വക്സേനം ഗുരൂൻ സുരാൻ ।
സ്വേ സ്വേ സ്ഥാനേ ത്വഭിമുഖാൻ പൂജയേത്പ്രോക്ഷണാദിഭിഃ  ॥ 29 ॥ 

ചന്ദനോശീരകർപ്പൂരകുങ്കുമാഗുരുവാസിതൈഃ ।
സലിലൈഃ സ്നാപയേൻമന്ത്രൈർന്നിത്യദാ വിഭവേ സതി  ॥ 30 ॥ 

സ്വർണ്ണഘർമ്മാനുവാകേന മഹാപുരുഷവിദ്യയാ ।
പൌരുഷേണാപി സൂക്തേന സാമഭീ രാജനാദിഭിഃ  ॥ 31 ॥ 

വസ്ത്രോപവീതാഭരണപത്രസ്രഗ്ഗന്ധലേപനൈഃ ।
അലങ്കുർവ്വീത സപ്രേമ മദ്ഭക്തോ മാം യഥോചിതം  ॥ 32 ॥ 

പാദ്യമാചമനീയം ച ഗന്ധം സുമനസോഽക്ഷതാൻ ।
ധൂപദീപോപഹാര്യാണി ദദ്യാൻമേ ശ്രദ്ധയാർച്ചകഃ  ॥ 33 ॥ 

ഗുഡപായസസർപ്പീംഷി ശഷ്കുല്യാപൂപമോദകാൻ ।
സംയാവദധിസൂപാംശ്ച നൈവേദ്യം സതി കൽപയേത്  ॥ 34 ॥ 

അഭ്യംഗോൻമർദ്ദനാദർശദന്തധാവാഭിഷേചനം ।
അന്നാദ്യഗീതനൃത്യാദി പർവ്വണി സ്യുരുതാന്വഹം  ॥ 35 ॥ 

വിധിനാ വിഹിതേ കുണ്ഡേ മേഖലാഗർത്തവേദിഭിഃ ।
അഗ്നിമാധായ പരിതഃ സമൂഹേത്പാണിനോദിതം  ॥ 36 ॥ 

പരിസ്തീര്യാഥ പര്യുക്ഷേദന്വാധായ യഥാവിധി ।
പ്രോക്ഷണ്യാസാദ്യ ദ്രവ്യാണി പ്രോക്ഷ്യാഗ്നൌ ഭാവയേത മാം  ॥ 37 ॥ 

തപ്തജാംബൂനദപ്രഖ്യം ശങ്ഖചക്രഗദാംബുജൈഃ ।
ലസച്ചതുർഭുജം ശാന്തം പദ്മകിഞ്ജൽകവാസസം  ॥ 38 ॥ 

സ്ഫുരത്കിരീടകടകകടിസൂത്രവരാംഗദം ।
ശ്രീവത്സവക്ഷസം ഭ്രാജത്കൌസ്തുഭം വനമാലിനം  ॥ 39 ॥ 

ധ്യായന്നഭ്യർച്ച്യ ദാരൂണി ഹവിഷാഭിഘൃതാനി ച ।
പ്രാസ്യാജ്യഭാഗാവാഘാരൌ ദത്ത്വാ ചാജ്യപ്ലുതം ഹവിഃ  ॥ 40 ॥ 

ജുഹുയാൻമൂലമന്ത്രേണ ഷോഡശർച്ചാവദാനതഃ ।
ധർമ്മാദിഭ്യോ യഥാ ന്യായം മന്ത്രൈഃ സ്വിഷ്ടികൃതം ബുധഃ  ॥ 41 ॥ 

അഭ്യർച്ച്യാഥ നമസ്കൃത്യ പാർഷദേഭ്യോ ബലിം ഹരേത് ।
മൂലമന്ത്രം ജപേദ്ബ്രഹ്മ സ്മരൻ നാരായണാത്മകം  ॥ 42 ॥ 

ദത്ത്വാചമനമുച്ഛേഷം വിഷ്വക്സേനായ കൽപയേത് ।
മുഖവാസം സുരഭിമത്താംബൂലാദ്യമഥാർഹയേത്  ॥ 43 ॥ 

ഉപഗായൻ ഗൃണൻ നൃത്യൻ കർമ്മാണ്യഭിനയൻ മമ ।
മത്കഥാഃ ശ്രാവയൻ ശൃണ്വൻ മുഹൂർത്തം ക്ഷണികോ ഭവേത്  ॥ 44 ॥ 

സ്തവൈരുച്ചാവചൈഃ സ്തോത്രൈഃ പൌരാണൈഃ പ്രാകൃതൈരപി ।
സ്തുത്വാ പ്രസീദ ഭഗവന്നിതി വന്ദേത ദണ്ഡവത്  ॥ 45 ॥ 

ശിരോ മത്പാദയോഃ കൃത്വാ ബാഹുഭ്യാം ച പരസ്പരം ।
പ്രപന്നം പാഹി മാമീശ ഭീതം മൃത്യുഗ്രഹാർണ്ണവാത്  ॥ 46 ॥ 

ഇതി ശേഷാം മയാ ദത്താം ശിരസ്യാധായ സാദരം ।
ഉദ്വാസയേച്ചേദുദ്വാസ്യം ജ്യോതിർജ്യോതിഷി തത്പുനഃ  ॥ 47 ॥ 

അർച്ചാദിഷു യദാ യത്ര ശ്രദ്ധാ മാം തത്ര ചാർച്ചയേത് ।
സർവ്വഭൂതേഷ്വാത്മനി ച സർവ്വാത്മാഹമവസ്ഥിതഃ  ॥ 48 ॥ 

ഏവം ക്രിയായോഗപഥൈഃ പുമാൻ വൈദികതാന്ത്രികൈഃ ।
അർച്ചന്നുഭയതഃ സിദ്ധിം മത്തോ വിന്ദത്യഭീപ്സിതാം  ॥ 49 ॥ 

മദർച്ചാം സംപ്രതിഷ്ഠാപ്യ മന്ദിരം കാരയേദ് ദൃഢം ।
പുഷ്പോദ്യാനാനി രമ്യാണി പൂജായാത്രോത്സവാശ്രിതാൻ  ॥ 50 ॥ 

പൂജാദീനാം പ്രവാഹാർത്ഥം മഹാപർവ്വസ്വഥാന്വഹം ।
ക്ഷേത്രാപണപുരഗ്രാമാൻ ദത്ത്വാ മത്സാർഷ്ടിതാമിയാത്  ॥ 51 ॥ 

പ്രതിഷ്ഠയാ സാർവ്വഭൌമം സദ്മനാ ഭുവനത്രയം ।
പൂജാദിനാ ബ്രഹ്മലോകം ത്രിഭിർമ്മത്സാംയതാമിയാത്  ॥ 52 ॥ 

മാമേവ നൈരപേക്ഷ്യേണ ഭക്തിയോഗേന വിന്ദതി ।
ഭക്തിയോഗം സ ലഭത ഏവം യഃ പൂജയേത മാം  ॥ 53 ॥ 

യഃ സ്വദത്താം പരൈർദ്ദത്താം ഹരേത സുരവിപ്രയോഃ ।
വൃത്തിം സ ജായതേ വിഡ് ഭുഗ് വർഷാണാമയുതായുതം  ॥ 54 ॥ 

കർത്തുശ്ച സാരഥേർഹേതോരനുമോദിതുരേവ ച ।
കർമ്മണാം ഭാഗിനഃ പ്രേത്യ ഭൂയോ ഭൂയസി തത്ഫലം  ॥ 55 ॥